Lissa Mathiasen (S), 2003-03-18:
SF lægger med beslutningsforslaget op til, at børns og unges rettigheder generelt skal på dagsordenen.
Det er vi som Socialdemokrater helt enige i.
Derfor vil jeg også godt udtrykke det som et fejlskud af rang, at den borgerlige regering valgte at nedlægge det tværministerielle Børneudvalg.
Når vi under den tidligere socialdemokratisk ledede regering netop havde valgt at nedsætte det tværministerielle Børneudvalg, var det netop ud fra ønsket om at få overblik over de forskellige ministeriers initiativer, som vedrørte børn og unge.
Herunder blev det jo også besluttet at udvide arbejdsfeltet, således at udvalget i højere grad kunne leve op til et krav, der stilles i børnekonventionen, og sikre, at de enkelte fagministerier var opmærksomme på at indtænke børns og unges forhold i deres initiativer.
Man kan jo spørge: Hvad er der sket siden?
Med nedlæggelsen af det tværministerielle Børneudvalg mistede man nemlig fra centraladministrationens side muligheden for at sikre, at de enkelte fagministerier ikke gennemførte initiativer uden at have overvejet, hvorledes disse initiativer ville berøre børn og unge.
Desværre må vi konstatere, at intet har regeringen tænkt sig at sætte i stedet, og det skal vi dybt beklage.
Jeg glæder mig til gengæld over, at vi i 2002 fik besluttet, at børn i langt højere grad skal høres og inddrages med deres egne ønsker, når myndighederne står for at skulle tage beslutninger om særlige foranstaltninger efter serviceloven.
Det var godt.
Vi er også enige med SF i, at rettigheder gælder for store som for små, naturligt tilpasset alder og udvikling.
Det er også grunden til, at vi er meget optagede af, at børn - også under 12 år - altid bliver hørt i sager vedrørende samvær i forbindelse med skilsmisser.
Ikke kun i konfliktsager, som det rent faktisk sker i dag.
I beslutningsforslaget lægger SF fem punkter frem, hvor de finder det afgørende at gå ind for at sikre børns medbestemmelse, medindflydelse og mulighed for klageadgang.
Vi kan følge SF så langt, at det er vigtigt, at man også kommunalt bør drage omsorg for, at beslutninger ikke kun bliver taget i voksenhøjde, men samtidig er meget opmærksom på, hvad konsekvenserne vil være for børnenes vedkommende.
Ikke mindst tror jeg, det ville være et stort fremskridt, om diverse beslutningstagere skulle beskrive mulige konsekvenser ved en beslutning også set fra børnehøjde.
Det er også det, jeg egentlig ser, at SF lægger op til. Hvad angår børns ret til også at have mulighed for klageadgang, kan vi på mange måder også godt følge SF.
Om det skal være en ombudsmand eller på anden måde, lad os diskutere det under udvalgsarbejdet.
Det, der ligger i vores holdning fra Socialdemokratiets side, er: Vi må aldrig gå ind og give et barn et ansvar, som det ikke vil være i stand til at magte.
Det tror jeg heller ikke der ligger i SF's udspil og i SF's ønsker.
Forældre har ansvar.
De har et ansvar for at beskytte deres børn, forsvare deres børns rettigheder.
Det har stor betydning, og det vil gøre en forskel.
Men jeg vil godt tilkendegive, at vi betragter det som værende meget afgørende, at måden, hvorpå den bliver inkorporeret i dansk ret, er via konkret lovgivning, så vi forholder os til, hvad det rent faktisk er, vi gerne vil i forhold til de konkrete forslag med hensyn til børn og unge, og at vi ikke går ind og siger: Nu skal vi bare have det generelt kørt ind.
Der kunne jeg nemlig godt frygte, at vi så ville komme i en situation, hvor det blev domstolene, der skulle til at vurdere, på hvilken måde vi rent faktisk havde fået det ind.
Jeg vil godt appellere til, at man også fra SF's side er enig i, og jeg håber det, at vi fastholder, at vi gør det i kraft af at inkorporere det i konkret lovgivning.
Men sagt fra vores side: Lad os gerne gøre det hurtigere, end tilfældet er i dag.
Jeg kan måske godt finde på at stille det spørgsmål til SF: Hvorfor er man startet her?
Hvordan kan det være, at man f.eks. ikke har kigget på f.eks. handicappede børn?
Er det den rigtige ende, man er startet ved?
Jeg synes ikke, vi skal tage den diskussion her, men jeg vil til gengæld godt tilkendegive fra vores side, at vi på en lang række områder er enige med SF i intentionerne i forslaget. Lad os derfor under udvalgsarbejdet fortsætte søgningen efter, hvordan vi bedst muligt får børns og unges rettigheder på samfundets dagsorden.
Det fortjener de, og det skylder vi dem også jævnfør den børnekonvention, som vi trods alt herinde alle sammen heldigvis er enige om skal på dagsordenen, også for vores børns vedkommende.